# RUILA PÕHIKOOLI HOOLEKOGU ISTUNGI PROTOKOLL

**Toimumisaeg ja koht:** 25.02.2025 kell 18.00-19.35, Ruila põhikoolis

**Koosolekul osalesid:** Tiia Rosenberg, Rafael Milerman, Virve-Hella Haavam, Anneli Võõras, Helena Melis, Priit Abiram, Kristin Koobak, Meelis Kolk, Kristel Jürvetson, Andres Kaarmann, Joanna-Eliisa Servet, Raiman Kukk, Maarja Lillemäe ja Lea Kallas

**Koosolekut juhatas** Rafael Milerman ja protokollis Virve-Hella Haavam

**Päevakorras:**

1. **Vanemate Akadeemia koolituse korraldamine**

12.03.2025, kell 18.00-20.00 toimub Ruila koolis Vanemate akadeemia koolitus „Rohkem mõistmist“, koolitajaks Kersti Peenemaa. Kogunemine alates kell 17.45. Tegemist on laste vaimset tervist puudutav koolitusega, kus muuhulgas keskendutakse sellele, mis laste peas toimub, mis neid tegelikult vaevab, kuidas lapsevanemana oma lapsese puhul ohumärke ära tunda jms. Info koolitusest edastatakse kooli üldise e-kirjana, lisaks klassijuhatajate poolt eraldi kiri lastevanematele. Infot levitatakse ka lasteaias.

Laste vaimne tervis on aina aktuaalsem teema ja tegemist on tasuta võimalusega, mis tuuakse sisuliselt koju kätte. Seetõttu oodatakse lastevanemate aktiivset osavõttu.

1. **Kooli tagasiside hindamisjuhendi muudatustest (protsendipõhine hindamine ja hinnete kommentaarid)**

1 – 3. klassini antakse sõnalised hinnangud, alates 4. klassist protsendiline tagasisidestamine. Laste tagasiside oli, et suurt vahet või muutust nad ei tajutud, sest sellise hindamismeetodiga ollakse juba harjunud. Varasemalt on selliselt hinnatud erinevaid lõputeste ja -eksameid. Kommentaaridena on õpetajad tulemuste juures kirjeldanud laste õpioskuseid, kuid tuli välja, et lapsed ei ole kodus antud kommentaaridega tutvunud. Seetõttu on klassijuhataja tundides nüüd rohkem kommentaaridele keskendutud ja ühiselt analüüsitud. Lapsed pigem eelistavad protsendiliselt hindamist, kuna peavad seda täpsemaks ning saavad paremini oma tasemest aru. Kommentaaride sõnastusest aga ei saada alati päris täpselt aru. Näiteks „peaksid veel harjutama“, „osaliselt omandatud“, „suures osas omandatud“ jne on II kooliastmes pigem keeruline mõista. Hoolekoguliikmed tõid ka näiteid, et nooremad lapsed ei saa päris täpselt aru, mis tähendab nt „oskan osaliselt“. Pakuti välja, et õpetaja võiks kasutatavad väljendid lapsega koos läbi töötada ja selgitada juurde, mis midagi tähendab.

Õpetajate arvates on see hindamismeetod tõhusam, kuid ajamahukam, sest nõuab täpset hindamiskriteeriumite eelnevat kokku leppimist ja osad kriteeriumid vajavad veel väljatöötamist või täpsustamist. Õpetajad nõustuvad, et laps saab selle meetodiga täpsema hinnangu oma teadmiste tasemest. Kommentaaride kirjutamisel kasutatakse lausepanka, mis lihtsustab tagasiside andmist, aga samas vajab seegi veel mõningast täiendamist.

Kool jätkab protsendilise hindamissüsteemi ja tagasisidestamisega, aga on oluline, et ka lapsevanem koos lapsega analüüsiks hinnete juures olevaid kommentaare.

1. **Lasteaia rühmade komplekteerimisest ja laste arvudest rühmades 2025/2026 aastal lähtuvalt uue alusharidusseaduse nõuetest**

Kinnitati uus alusharidusseadus, mida tuleb rakendada uuest õppeaastast. Rühmas, kus on tõhustatud tuge või erituge saav laps, on laste piirarv väiksem kui teistes rühmades, arvestades, et üks haridusliku erivajadusega laps täidab kolm kohta.

Hetkel on Laitse lasteaias kõikides rühmades suurendatud koosseis, st 24 last, aga kui on 1 tõhustatud toega laps, ei saa piirmäära tõsta ja 1 erivajadusega laps võrdub uue alusharidusseadusega järgi 3 kohaga. See tähendab, et rühma peale võib kohti väheneda 7 võrra, mis kogu lasteaia peale on 35 kohta. Meie piirkonna trendi arvestades on see tõsine probleem, sest juba praegu on järjekord ukse taga.

Arutleti erivajadustega lastele sobiva keskkonna loomise võimaluste üle. Kuigi laste arvu vähendamine, kui rühmas on tuge vajav laps, on uue alusharidusseadusega ettenähtud, ei ole tegemist ainult seadusepügala täitmisega, vaid olulise vajadusega laste heaolu nimel. Nõustuti, et laste arvu vähendamine rühmas tagab vajaliku kasvu- ja õppekeskkonna nii erivajadusega lapsele kui ülejäänud 20 lapsele. Vanemad tõid hoolekogus esile, et erivajadusega lapsed tavarühmas tekitavad probleeme, sest õpetaja ja abide tähelepanu peab koonduma suures osas neile. Seetõttu ei jää teiste lastega tegelemiseks aga piisavalt aega. Antud teema on käesoleval aastal ühes rühmas juba ka teravalt esile kerkinud ja lahenduse leidmiseks korraldati lastevanemate koosolek.

Direktor selgitas, et järgmiseks õppeaastaks pannakse rühmad kokku vanematest nooremateni ja kui palju kohti noorematele üle jääb, siis nii palju lapsi sinna vastu võetaksegi. Järgmisel aasta kohta on juba teada mitmesse rühma tõhustatud toe vajadusega lapsi tuleb. Vallaesindaja tegi ettepaneku, et läheneme asjale hetkel juhtumipõhiselt ja vaatame, kuidas olukord kujuneb.

1. **Kooli- ja lasteaiatoidu hinna muutus**

Alates 01.02.2025 on koolilõuna maksumus koos käibemaksuga 1,70 eurot, mis teeb hinnatõusuks 0,13 senti. Koolilõuna on õpilastele tasuta, õpetajad tasuvad 1,70. Uuest õppeaastast muutub lõpphind käibemaksu tõusu tõttu (1,72 eurot). Hommikupuder ja koolieine on endiselt tasuta. Lasteaia toidupäeva maksumus alates 01.03.2025 koos käibemaksuga on 2,73 eurot, mis teeb hinnatõusuks 0,19 senti. Alates 01.07.2025 on lõpphind käibemaksutõusu tõttu aga 2.78 eurot. Kohatasu soodustust saavatele lastele kehtib ka soodustus 0,65 senti toidupäeva kohta, mis tähendab, et lapsevanem maksab sellisel juhul toidupäeva eest 2,08 eurot (alates 01.07.2025 aga 2,13 eurot).

Tuletati ka meelde, et lisaks hommiku- ja lõunasöögile saab sooja toitu tellida ka pikapäevarühma, kus on samuti toit maitsev ja erineb lõunasöögist.

***Ühehäälselt kiideti heaks*** *kooli- ja lasteaiatoidu hindade muutused.*

1. **Lasteaia ajutine sulgemine 2025. a juulikuus kollektiivpuhkuse ajaks**

Üle valla on üldiselt olnud väga vähe lapsi, kes on vajanud valverühmas kohta ja meie piirkonnas ei ole enamasti valverühma kasutamiseks avaldusi laekunud.

***Ühehäälselt******otsustati*** *esitada vallavalitsusele ettepanek Laitse Kirsiaia lasteaia sulgemiseks kollektiivpuhkuseks 01.-3.07.2025.*

1. **Jooksvad küsimused**
* Lasteaias on endiselt probleem haigete lastega. Rõhutati, et laps saadetakse koju ainult juhul, kui lapsel on tõesti silmnähtavalt halb olla. Haige laps lasteaias mõjutab nii õpetajaid kui teisi lapsi.

Ka lasteaias on hakatud vanematele saatma iganädalasi infokirju ja teema lisatakse järgmine kord esimeseks infopunktiks.

* Ohutuskoolituse toimub juunis. Koolitajale on antud koolipoolne kontakt, kellega vajalikud detailid kokku leppida.
* Koolirõdu on endiselt ohtlik, sambad on vaja üle vaadata, põrand mäda.
* Küsimus hoolekogu liikmelt, kas lasteaias on veel lapsi, kes päeval ei maga. Vastati, et üldiselt siiski enamus lapsi magavad, aga probleemi sellest ei ole, kui keegi magada ei soovi ja kedagi selleks ka ei sunnita. Lasteaias on olemas vaikne ruum, kus laps saab pikutada, raamatuid vaadata vms vaikseid tegevusi teha.
* Küsimus hoolekogu liikmelt, kas sõimerühma õpetajad liiguvad rühmaga kaasa või jäävadki sõimerühma. Direktor vastas, et hetkel on konkurss olnud selline, et otsiti konkreetselt sõimerühma õpetajat. Samas kvalifikatsiooninõuetega probleemi ei teki, sest õpetajal on olemas hoidja kutsetase 5 ja lisaks omandab kõrgharidust. Seega kui peaks ettepanek tulema, et õpetaja võiks lastega kaasa liikuda, siis teoreetiliselt on see variant olemas.